· Mapping long-term care quality practices in the EU [Χαρτογράφηση των πρακτικών ποιότητας της μακροχρόνιας φροντίδας στην ΕΕ], Ευρωπαϊκό Δίκτυο Κοινωνικής Πολιτικής (2020)·

· Challenges in long-term care in Europe [Προκλήσεις στον τομέα της μακροχρόνιας φροντίδας στην Ευρώπη], Ευρωπαϊκό Δίκτυο Κοινωνικής Πολιτικής (2018)·

·«Estimating the Effects of Social Protection for Long-Term Care in Old Age in Europe» [Εκτίμηση των επιπτώσεων της κοινωνικής προστασίας για τη μακροχρόνια φροντίδα στην τρίτη ηλικία στην Ευρώπη], Οργανισμός Οικονομικής Συνεργασίας και Ανάπτυξης (ΟΟΣΑ) (προσεχώς)·

· Study on exploring the incidence and costs of informal long-term care in the European Union [Μελέτη για τη διερεύνηση της επίπτωσης και του κόστους της άτυπης παροχής μακροχρόνιας φροντίδας στην Ευρωπαϊκή Ένωση], Ecorys (2021)·

· Study on the long-term care supply and market in EU Member States [Μελέτη σχετικά με την προσφορά και την αγορά μακροχρόνιας φροντίδας στα κράτη μέλη της ΕΕ], KPMG (2021)·

· COVID-19 και ηλικιωμένοι: Ο αντίκτυπος στη ζωή, την υποστήριξη και τη φροντίδα τους , Eurofound (2021)·

· Who Cares? Attracting and Retaining Care Workers [Ποιος φροντίζει; Προσέλκυση και διατήρηση φροντιστών], ΟΟΣΑ (2020)·

· Long-term care workforce: employment and working conditions [Εργατικό δυναμικό μακροχρόνιας φροντίδας: απασχόληση και συνθήκες εργασίας], Eurofound (2021)·

· The 2021 Ageing Report: Economic and Budgetary Projections for the EU Member States (2019-2070), [Έκθεση του 2021 για τη γήρανση του πληθυσμού: οικονομικές και δημοσιονομικές προβλέψεις για τα κράτη μέλη της ΕΕ (2019-2070)], Ευρωπαϊκή Επιτροπή (ΓΔ ECFIN), Επιτροπή Οικονομικής Πολιτικής (Ομάδα εργασίας για τη δημογραφική γήρανση).

• Εκτίμηση επιπτώσεων

Το προτεινόμενο μέσο παρέχει καθοδήγηση στα κράτη μέλη σχετικά με τον τρόπο βελτίωσης της πρόσβασης σε οικονομικά προσιτή, υψηλής ποιότητας, μακροχρόνια φροντίδα, παρέχοντας στα κράτη μέλη την ευελιξία να σχεδιάζουν και να εφαρμόζουν μέτρα, σύμφωνα με τις εθνικές πρακτικές τους. Ως εκ τούτου, δεν απαιτείται εκτίμηση επιπτώσεων. Επιπλέον, ο αντίκτυπος της παρούσας σύστασης θα εξαρτηθεί όχι μόνον από τον τρόπο με τον οποίο τα κράτη μέλη εφαρμόζουν τα μέτρα, αλλά και από τις ιδιαίτερες συνθήκες κάθε χώρας, όπως η μακροοικονομική κατάσταση, ο σχεδιασμός των συστημάτων κοινωνικής προστασίας και των κοινωνικών υπηρεσιών, καθώς και η δομή και η λειτουργία της αγοράς εργασίας. Οι συνθήκες αυτές δυσχεραίνουν τον διαχωρισμό των ειδικών επιπτώσεων της πρότασης από άλλους παράγοντες. Η πρόταση συνοδεύεται από έγγραφο εργασίας των υπηρεσιών της Επιτροπής, στο οποίο καταγράφονται οι προκλήσεις στον τομέα της μακροχρόνιας φροντίδας και διερευνώνται πιθανοί τρόποι δράσης.

• Καταλληλότητα και απλούστευση του κανονιστικού πλαισίου

Άνευ αντικειμένου.

• Θεμελιώδη δικαιώματα

Η παρούσα σύσταση σέβεται τα θεμελιώδη δικαιώματα και τηρεί τις αρχές που αναγνωρίζονται από τον Χάρτη των Θεμελιωδών Δικαιωμάτων της Ευρωπαϊκής Ένωσης . Ειδικότερα, η παρούσα σύσταση σέβεται την αρχή της απαγόρευσης των διακρίσεων (άρθρο 21 του Χάρτη) και συμβάλλει στη διαφύλαξη των δικαιωμάτων του παιδιού (άρθρο 24 του Χάρτη), του δικαιώματος των ηλικιωμένων προσώπων να διάγουν αξιοπρεπή και ανεξάρτητη ζωή και να συμμετέχουν στον κοινωνικό και πολιτιστικό βίο (άρθρο 25 του Χάρτη), του δικαιώματος των ατόμων με αναπηρίες να επωφελούνται μέτρων που θα τους εξασφαλίζουν την αυτονομία, την κοινωνική και επαγγελματική ένταξη και τη συμμετοχή στον κοινοτικό βίο (άρθρο 26 του Χάρτη), του δικαιώματος της οικογένειας να απολαύει νομικής, οικονομικής και κοινωνικής προστασίας (άρθρο 33 του Χάρτη), καθώς και του δικαιώματος πρόσβασης στις παροχές κοινωνικής ασφάλισης και στις κοινωνικές υπηρεσίες που εξασφαλίζουν προστασία σε περιπτώσεις όπως η μητρότητα, η ασθένεια, το εργατικό ατύχημα, η εξάρτηση ή το γήρας καθώς και σε περίπτωση απώλειας της απασχόλησης, σύμφωνα με τους κανόνες που ορίζονται στο δίκαιο της Ένωσης και τις εθνικές νομοθεσίες και πρακτικές (άρθρο 34 του Χάρτη).

4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Η παρούσα πρόταση δεν έχει δημοσιονομικές επιπτώσεις στον προϋπολογισμό της Ένωσης.

5. ΛΟΙΠΑ ΣΤΟΙΧΕΙΑ

• Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων

Προτείνεται η Επιτροπή να παρακολουθεί την εφαρμογή της παρούσας σύστασης στο πλαίσιο του Ευρωπαϊκού Εξαμήνου, από κοινού με την Επιτροπή Κοινωνικής Προστασίας και την Επιτροπή Απασχόλησης. Η παρακολούθηση θα πρέπει να βασίζεται σε εθνικά σχέδια δράσης που θα υποβάλλονται στην Επιτροπή από τα κράτη μέλη εντός ενός έτους από την έγκριση της σύστασης και τις επακόλουθες εκθέσεις προόδου.

Η πρόταση συνιστά στα κράτη μέλη να ορίσουν έναν εθνικό συντονιστή μακροχρόνιας φροντίδας, ο οποίος θα διαθέτει επαρκείς πόρους και εξουσίες, θα συντονίζει και θα παρακολουθεί αποτελεσματικά την εφαρμογή της παρούσας σύστασης και θα ενεργεί ως αρμόδιος επικοινωνίας σε επίπεδο Ένωσης. Η Επιτροπή θα συνεργαστεί με τους συντονιστές μακροχρόνιας φροντίδας, την Επιτροπή Κοινωνικής Προστασίας και την Επιτροπή Απασχόλησης, καθώς και άλλα σχετικά ενδιαφερόμενα μέρη, για να διευκολύνει την αμοιβαία μάθηση, να ανταλλάξει εμπειρίες και παρακολουθήσει τα μέτρα που έλαβαν τα κράτη μέλη για την εφαρμογή της παρούσας σύστασης.

Προτείνεται η Επιτροπή να προβαίνει τακτικά σε απολογισμό της προόδου με την Επιτροπή Κοινωνικής Προστασίας και, κατά περίπτωση, με την Επιτροπή Απασχόλησης, όσον αφορά την εφαρμογή της παρούσας σύστασης με βάση τα εθνικά σχέδια δράσης και τις εκθέσεις προόδου των κρατών μελών. Επιπλέον, η Επιτροπή θα συνεργαστεί με την Επιτροπή Κοινωνικής Προστασίας για την περαιτέρω ανάπτυξη του πλαισίου δεικτών για τη μακροχρόνια φροντίδα, ώστε να συμβάλει στην παρακολούθηση της εφαρμογής της σύστασης, και να καταρτίσει κοινές εκθέσεις για την ανάλυση των κοινών προκλήσεων στον τομέα της μακροχρόνιας φροντίδας.

Τέλος, έπειτα από μια αρχική περίοδο εφαρμογής της σύστασης, η Επιτροπή θα προβεί σε απολογισμό της προόδου που έχει σημειωθεί και θα υποβάλει έκθεση στο Συμβούλιο εντός 5 ετών από την έκδοσή της.